আদর বড় দুরন্ত ও দুষ্ট ছেলে। তার স্কুল ব্যাগের মধ্যে বই, খাতা, কলমের সাথে লাটিম, ডাংগুলি, বাঁশি, বল, সুতার রিল ইত্যাদি জিনিস থাকে। ব্যাগটি আদর মাঠের সবুজ ঘাসের বুকে রাখে। চুপিসারে নিঃশব্দে এগিয়ে যায় সরিষা কুসুম ও সূর্যমুখী ফুলের ক্ষেতের দিকে। ফুলের বুকে বসা ফড়িং প্রজাপতি দেখে তার মনটা খুশিতে লাফিয়ে ওঠে। চুপি চুপি ধীরে ধীরে এগিয়ে গিয়ে সূর্যমুখী ফুলের ওপর বসা একটি লাল ফড়িং ধরে ফেলে। ব্যাগ হতে সুতা বের করে ফড়িংটার পেছনে বেঁধে দিয়ে সুতার অপর প্রান্ত সূর্যমুখী গাছের সাথে বাঁধে। এভাবে অনেক প্রজাপতি ও ফড়িং ধরে সুতায় বেঁধে সব সুতার অপর প্রান্ত হাতের মুঠায় নিয়ে দৌড়িয়ে খেলা করছে আর ছড়া আবৃত্তি করছে।